Gerrie Nel gaan AfriForum toeStaatsaanklaer Gerrie Nel tydens ‘n vorige hofverskyning. Foto: Siphiwe Sibeko/Reuters/Pool (SAPA) Adv. Gerrie Nel gaan by die burgerregte-organisasie AfriForum aansluit. Maroela Media het van ŉ betroubare bron verneem Nel gaan glo betrokke wees by ŉ onafhanklike ondersoekeenheid van AfriForum. Nie Kallie Kriel, uitvoerende hoof van AfriForum of Nel het die skuif bevestig of ontken nie. AfriForum hou Dinsdagmiddag om 15:00 ŉ mediakonferensie om meer lig op die aangeleentheid te werp. Maroela Media het vroeër berig Nel het Dinsdag by die Nasionale Vervolgingsgesag (NVG) bedank. Nel het die NVG 24 uur kennis gegee. Nel, die voormalige hoof van die nou ontbinde Skerpioene, is een van die land se voorste aanklaers en alombekend om sy rol in die Oscar Pistorius-saak. Nel het destyds die Skerpioene se ondersoek na die oudpolisiehoof Jackie Selebi gelei. Nel, in regskringe ook bekend aan sy bynaam “The Bulldog”, het in die 80’s as aanklaer begin werk.